b'\n_START_ARTICLE_\nAlcoleja\n_START_SECTION_\nGeografia\n_START_PARAGRAPH_\nPoble t\xc3\xadpicament de muntanya, es troba molt a prop de l\'accident geogr\xc3\xa0fic m\xc3\xa9s elevat de les comarques del sud: la serra d\'Aitana. De fet moltes excursions que recorren esta serra partixen d\'esta localitat: a banda d\'Aitana, es pot anar fins a la Font de la Forata, els cims del Partagat i el port de Tagarina. El seu terme municipal \xc3\xa9s agrest i s\'hi sol practicar la ca\xc3\xa7a i la recol\xc2\xb7lecci\xc3\xb3 de bolets a l\'hivern. Hi ha el port de Tudons a 1.200\xc2\xa0m. d\'altitud. El seu terme t\xc3\xa9 14,6\xc2\xa0km\xc2\xb2.\n_START_SECTION_\nHist\xc3\xb2ria\n_START_PARAGRAPH_\nEn els seus or\xc3\xadgens fou un poblat morisc, el qual estava integrat per deu fam\xc3\xadlies el 1563. La parr\xc3\xb2quia es trobava adscrita a la de Pen\xc3\xa0guila fins que, el 1535, es va separar just amb Benasau, Benigama, Beniata i Ares del Bosc per a formar la nova parr\xc3\xb2quia d\'Ares. Va ser el 1574 quan es va constituir en parr\xc3\xb2quia independent._NEWLINE_La vila encara conserva el palau dels marquesos de Malferit, que van ser senyors d\'Alcoleja, amb una magn\xc3\xadfica torre cil\xc3\xadndrica amb sostre c\xc3\xb2nic, de teula mora i escut d\'armes nobiliari adossat a la mateixa torre.\n_START_SECTION_\nEconomia\n_START_PARAGRAPH_\nLa poblaci\xc3\xb3 dedicada exclusivament a l\'explotaci\xc3\xb3 agr\xc3\xadcola ha vist minvar el nombre d\'habitants (alcoletjans) des del 1900, abastant els majors \xc3\xadndexs d\'emigraci\xc3\xb3 cap a Alcoi i els nuclis industrials m\xc3\xa9s propers, en la d\xc3\xa8cada dels 60.\n_START_SECTION_\nFestes\n_START_PARAGRAPH_\nLes Festes Majors se celebren la darrera setmana d\'agost festejant a Sant Vicent Ferrer i a la Verge dels Desemparats; el moment m\xc3\xa9s important \xc3\xa9s el C\xc3\xa0ntic de l\'Aurora. Altres festes s\xc3\xb3n les que celebren "Els Fadrins" la segona setmana de maig i que consistixen a anar en romeria fins a la pedania de Beniaf\xc3\xa9 el diumenge.\n_START_SECTION_\nLlocs d\'inter\xc3\xa8s\n_START_PARAGRAPH_\nDins del poble hi ha un nucli medieval format per les restes del Palau del Marqu\xc3\xa9s de Malferit, des d\'on hi ha una panor\xc3\xa0mica privilegiada al pic d\'Aitana.'